IRPC ร่วมทุนพันธมิตรญี่ปุ่น “JPP” ต่อยอดธุรกิจผลิตเม็ดพลาสติกเกรดพิเศษ ป้อนอุตฯรถ EV
IRPC ร่วมทุนพันธมิตรญี่ปุ่น "JPP" ต่อยอดธุรกิจผลิตเม็ดพลาสติกเกรดพิเศษ ป้อนอุตฯรถ EV
IRPC ร่วมทุนพันธมิตรญี่ปุ่น "JPP" ต่อยอดธุรกิจผลิตเม็ดพลาสติกเกรดพิเศษ ป้อนอุตฯรถ EV
4 มี.ค. 2563

นายนพดล ปิ่นสุภา กรรมการผู้จัดการใหญ่ บริษัท ไออาร์พีซี จำกัด (มหาชน) หรือ IRPC เปิดเผยว่า บริษัทลงนามในสัญญาร่วมทุนกับบริษัทปิโตรเคมีชั้นนำ เจ้าของเทคโนโลยีผลิตเม็ดพลาสติกชนิดพิเศษแบบขั้นตอนเดียว (In-line compound) บริษัท เจแปน โพลิโพรพิลีน คอร์ปอเรชั่น จำกัด (JPP) เพื่อเข้าถือหุ้นในสัดส่วน 50% ของบริษัท ไมเท็กซ์ โพลิเมอร์ (ประเทศไทย) จำกัด (Mytex Thailand) ผู้ผลิตและจำหน่ายเม็ดพลาสติกชนิดพิเศษพีพีคอมพาวด์ (Polypropylene Compound: PP Compound) สำหรับอุตสาหกรรมชิ้นส่วน ยานยนต์ให้กับผู้ผลิตทั้งในประเทศไทยและเอเชียตะวันออกเฉียงใต้ ขณะที่ JPP ยังคงถือหุ้นอีก 50% ใน Mytex Thailand
“การร่วมทุนกับ JPP เป็นการขยายตลาดกลุ่มผลิตภัณฑ์เม็ดพลาสติกชนิดพิเศษพีพีคอมพาวด์ แบบขั้นตอนเดียว ซึ่ง IRPC มีกำลังการผลิต 140,000 ตันต่อปี โดยเริ่มดำเนินการผลิตเมื่อปลายปี 2560  ด้วยเทคโนโลยีการผลิตของ JPP ที่มีความเชี่ยวชาญในด้านสูตรการผลิตเม็ดพลาสติกชนิดพิเศษที่หลากหลาย ทำให้การผลิตมีประสิทธิภาพ และช่วยลดการใช้พลังงาน”นายนพดล กล่าว
สำหรับความร่วมมือในครั้งนี้จะช่วยเสริมสร้างความแข็งแกร่งให้ธุรกิจของบริษัท สามารถขยายตลาดเข้าสู่อุตสาหกรรมยานยนต์ได้รวดเร็วขึ้น ช่วยเพิ่มขีดความสามารถในการแข่งขัน และเป็นก้าวที่สำคัญของ IRPC ที่ต้องการเพิ่มสัดส่วนผลิตภัณฑ์เม็ดพลาสติกชนิดพิเศษ (Specialties) ได้ตามแผนกลยุทธ์ ด้วยการพัฒนาต่อยอดและสร้างมูลค่าเพิ่มให้กับเม็ดพลาสติกพีพี ให้พร้อมตอบสนองอุตสาหกรรมยานยนต์ทั่วไปและรถยนต์ไฟฟ้า ทั้งในด้านความปลอดภัย  อายุการใช้งาน และต้นทุน รวมทั้งรองรับความต้องการในอุตสาหกรรมอื่นๆ สอดคล้องกับยุทธศาสตร์การเติบโตของบริษัท ที่มุ่งเน้นกลยุทธ์ Human Centric ด้วยการเข้าใจและเข้าถึงความต้องการของลูกค้าอย่างแท้จริง โดยใช้เทคโนโลยีที่ทันสมัยและนวัตกรรมมาตอบโจทย์เทรนด์โลก
นอกจากนี้ JPP และ Mytex Thailand ต่างก็เป็นบริษัทที่มีความแข็งแกร่งทางด้านเทคโนโลยี เป็นที่ยอมรับ และมีการใช้งานอย่างแพร่หลายในผู้ผลิตรถยนต์รายใหญ่ของโลก ขณะนี้ JPP และ IRPC อยู่ในระหว่างการดำเนินการ ยื่นขออนุมัติจากหน่วยงานรัฐบาลในประเทศที่เกี่ยวข้อง เพื่อให้เป็นไปตามกฎหมายการแข่งขันทางการค้า เมื่อกระบวนการทางกฎหมายเสร็จสิ้น จะสามารถเริ่มดำเนินการได้ทันทีในช่วงครึ่งหลังของปีนี้ ผมมั่นใจว่าด้วยความร่วมมือของพันธมิตรจะทำให้บริษัทร่วมทุนมีศักยภาพในการแข่งขันอย่างมั่นคงและยั่งยืน
อนึ่ง JPP ถือหุ้นโดย Japan Polychem Corporation 65% และ JNC Corporation 35% เป็นบริษัทปิโตรเคมีชั้นนำของญี่ปุ่น และเจ้าของเทคโนโลยีการผลิต In-line PP compound  ขณะที่ Mytex Thailand ก่อตั้งขึ้นในปี 51  ถือหุ้น 100% โดยบริษัท JPP เป็นผู้ผลิตและจำหน่าย PP compound สำหรับอุตสาหกรรมชิ้นส่วนยานยนต์ทั้งในประเทศไทยและเอเชียตะวันออกเฉียงใต้